钦定古今图书集成/明伦汇编/氏族典/第151卷 > 《廖用贤尚友录》 > 袁安
## 钦定古今图书集成/明伦汇编/氏族典/第151卷 > 《廖用贤尚友录》 > 袁安

按《后汉书袁安传》：“安字卲公，汝南汝阳人。初为县功
曹，后举孝廉，任城令。永平十三年，楚王英谋为逆，明
年，安拜楚郡太守。安到郡不入府，先往案狱，理其无
明验者，出四百馀家。岁馀，征为河南尹。在职十年，名
重朝廷。建初八年，迁太仆。章和元年，代桓虞为司徒。
和帝即位，窦太后临朝，后兄宪北击匈奴，安谏不听。”
窦宪复出屯武威。明年，北单于为耿夔所破，北地空。
宪乃上立降者左鹿蠡王阿佟为北单于，置中郎将
领护。安乃上封事，又与宪更相难折。宪言辞骄讦，至
诋毁安，安终不移。宪竟立右鹿蠡王於除鞬为单于，
后遂反叛如安策。四年春，薨。子京、敞最知名。